ಭಾರತ vs ವಿಂಡೀಸ್: ಪ್ಲೇಯಿಂಗ್ 11ನಲ್ಲಿ ಸ್ಥಾನವಿಲ್ಲ ಪ್ರಸಿದ್ಧ್ ಕೃಷ್ಣ ಜೆರ್ಸಿ ಕಂಡು ಬೆರಗಾದ ನೆಟ್ಟಿಗರು ಟ್ರಿನಿನಾಡ್ : ವೆಸ್ಟ್ ಇಂಡೀಸ್ ವಿರುದ್ಧದ 2ನೇ ಏಕದಿನ ಪಂದ್ಯದಲ್ಲಿ ಪ್ರಸಿದ್ಧ್ ಕೃಷ್ಣ ಪ್ಲೇಯಿಂಗ್ 11ನಲ್ಲಿ ಸ್ಥಾನ ಪಡೆದಿರಲಿಲ್ಲ. ಆದರೆ 10 ಓವರ್ ಎಸೆಯಲು ಬಂದ ಆಟಗಾರನ ಜೆರ್ಸಿಯಲ್ಲಿ ಮಾತ್ರ ಪ್ರಸಿದ್ಧ್ ಕೃಷ್ಣ ಎಂದು ಹೆಸರಿತ್ತು. ಇದನ್ನು ಕಂಡು ಒಂದು ಕ್ಷಣ ಅಭಿಮಾನಿಗಳು ಕಕ್ಕಾಬಿಕ್ಕಿಯಾಗಿದ್ದಾರೆ. ಹೌದು ಎರಡನೇ ಏಕದಿನ ಪಂದ್ಯದ ಟಾಸ್ ಗೆದ್ದ ವೆಸ್ಟ್ ಇಂಡೀಸ್ ಬ್ಯಾಟಿಂಗ್ ಆಯ್ಕೆ ಮಾಡಿಕೊಂಡಿತ್ತು. ಅದರಂತೆ ಉತ್ತಮ ಆರಂಭವನ್ನು ಪಡೆಯಿತು. ಕೈಲ್ ಮೇಯರ್ಸ್ ಮತ್ತು ಶಾಯ್ ಹೋಪ್ ಮೊದಲ ವಿಕೆಟ್ಗೆ 65 ರನ್ಗಳ ಜೊತೆಯಾಟವಾಡಿದ್ದರು. ಇತ್ತ ಟೀಂ ಇಂಡಿಯಾ ಕ್ಯಾಪ್ಟನ್ ಶಿಖರ್ ಧವನ್ ವಿಕೆಟ್ ಬೇಟೆಗಾಗಿ ಬೌಲರ್ಗಳ ಬದಲಾವಣೆ ಮಾಡುತ್ತಿದ್ದರು. 10 ನೇ ಓವರ್ ದೀಪಕ್ ಹೂಡಾಗೆ ಬೌಲಿಂಗ್ ಮಾಡುವ ಅವಕಾಶವನ್ನು ನೀಡಲಾಯಿತು. ಈ ವೇಳೆ ಬೌಲಿಂಗ್ ಮಾಡಲು ಬಂದ ಹೂಡಾ ತಿರುಗಿ ನಿಂತಂತೆ ಅವರ ಜೆರ್ಸಿಯಲ್ಲಿ ಪ್ರಸಿದ್ಧ್ ಕೃಷ್ಣ ಹೆಸರು ಕಾಣಿಸಿತು. ಇದನ್ನು ಕಂಡ ವೀಕ್ಷಕರು ಪ್ರಸಿದ್ಧ್ ಕೃಷ್ಣ ಹೇಗೆ ಬಂದ್ರು ಎಂದು ಒಂದು ಕ್ಷಣ ಬೆರಗಾಗಿದ್ದಾರೆ. ಆ ಬಳಿಕ ದೀಪಕ್ ಹೂಡಾ ಪ್ರಸಿದ್ಧ್ ಕೃಷ್ಣ ಜೆರ್ಸಿಯನ್ನು ತೊಟ್ಟಿರುವುದು ತಿಳಿಯಿತು. ನಂತರ ಓವರ್ ಮುಗಿದ ಬಳಿಕ ಜೆರ್ಸಿ ಬದಲಾವಣೆ ಮಾಡಿಕೊಂಡರು. ಅಲ್ಲದೇ ಹೂಡಾ ಇದೇ ಓವರ್ನಲ್ಲಿ ವಿಕೆಟ್ ಕೂಡ ಪಡೆದರು. ಇದೀಗ ಸಾಮಾಜಿಕ ಜಾಲತಾಣದಲ್ಲಿ ದೀಪಕ್ ಹೂಡಾ ಜೆರ್ಸಿ ಬಗ್ಗೆ ನೆಟ್ಟಿಗರು ವಿವಿಧ ಕಾಮೆಂಟ್ ಮಾಡುತ್ತಿದ್ದಾರೆ. ಈ ಹಿಂದೆ ಟೀಂ ಇಂಡಿಯಾ ನಾಯಕರಾಗಿದ್ದ ಸೌರವ್ ಗಂಗೂಲಿ ಬ್ಯಾಟಿಂಗ್ಗೆ ಆಗಮಿಸಿದ್ದ ವೇಳೆ ಸುರೇಶ್ ರೈನಾರ ಜೆರ್ಸಿ ತೊಟ್ಟಿದ್ದರು. ಈ ಫೋಟೋ ಕೂಡ ಸಾಮಾಜಿಕ ಜಾಲತಾಣದಲ್ಲಿ ಇದೀಗ ಹರಿದಾಡುತ್ತಿದೆ.